Urmareste Modifică dimensiunea fontului: Play

Chişinău, 8 iun /Agerpres/ - Premierul Republicii Moldova, Chiril Gaburici, urmează să fie audiat de Parchetul General din Chişinău în dosarul privind falsificarea actelor sale de studii, relatează luni mass-media de peste Prut.



Convocarea sa intervine după ce Ministerul de Interne din R.Moldova a trimis judecătorilor de la Parchetul General dosarul cu materiale rezultate în urma audierii mai multor persoane în chestiunea în cauză, expertiza grafică şi tehnică a documentelor de studii, documentele de studii în original, alte probe administrate în aceeaşi cauză de către Direcţia Generală Urmărire Penală a IGP a ministerului.



Expertiza Ministerului de Interne privind diploma de studii a primului ministru Chiril Gaburici ar arăta că diploma acestuia este falsă, conform publicaţiei electronice Deschide.md.



Dat fiind faptul că dosarul vizează o persoană care deţine o funcţie atât de înaltă, cazul premierului moldovean va fi instrumentat în continuare de Parchetul General, conform competenţelor legale în acest sens. Procurorul care gestionează cauza a dispus vineri, 5 iunie, o serie de acţiuni ce vizează continuarea anchetei, inclusiv audierea cetăţeanului Chiril Gaburici.



Potrivit presei moldovene, premierul Chiril Gaburici ar putea fi pus sub învinuire de fals şi uz de fals.



Mass-media de la Chişinău nu menţionează data la care va fi convocat premierul la Parchet sau dacă va fi anchetat penal. AGERPRES/(AS - autor: Lilia Traci, editor: Gabriela Ionescu)